汪叔耕見訪不數日別去惡語爲贈兼簡子用子美二友
作者：吳儆
朝代：宋

paragraphs: 負釁得老窮，掃軌事幽屏。
跫然羅雀門，有客頎而整。
悲歡十年別，樽酒清夜永。
妙句時驚人，盈軸肯傾廩。
三日語未休，霜寒夢歸省。
臨流分別袂，波光照孤影。
重念吾故人，雪屋清燈冷。
劉子抱遺經，深井汲修綆。
曹子中庸學，天理窮性命。
老驥鼓不作，搴旗望公等。
天晴風日佳，何時過鼪徑。
石鼎燃豆萁，冰葅煮湯餠。